Gòsos

Seis soberana Sennora
sa prus perfetta criatura
de is remedius mama pura
siais nostra interçessora!

[1] Candu Gèsus rescattau
totu su generu umanu
po decretu soberanu
bosu puru eis oberau
e po cussu heis meritau
onori ’e Correndentora!

[2] Giuanni ‘e Matha affligiu
po su iscrau cristianu
chi crudeli maumetanu
teniat trist’e addoloriu
de s’ordini istituiu
bos eligit Protettora!

3] Send’in Tunis ddi mancada
po su rescattu dinai
po interamenti pagai
is iscraus chi cuntrattada
suspirus a bos’arzada
po ddu succurri in cussora!

 [4] De su çelesti tesoru
provideis in s’istanti
in d’una bussa abbundanti
cantidadi meda de oru
effettu de bonu coru
de appassionada Tutora! 

[5] Ancora apustis pagau
su moru mali cuntentu
timoni a su bastimentu
e velas ind’hat pigau:
su remediu suspirau
de Bosu benit, Sennora!

[6] Un angelu est timoneri
una cappa po sa vela
a bosu po sa tutela
recurrit su passeggeri
de Biserta me in Algeri
lompit a Roma in pag’ora!

[7] Cun favorevolis bentus
in ses oras hat cumpriu
su viaggiu, e su naviu
prus che de mill’e sescentus,
de naufragius sunt esentus
sendu Bosu Conduttora!

	
		
	[8] Cun eguali provvidenzia
neçessitendi ‘e dinai
po interamenti pagai
is iscraus de Valenzia
suppleis a s’indigenzia
piedosa benefattora!	
	[9] Cun soberanu portentu
a sa sola invocazioni
a is mongias de Aitoni
provvideis de alimentu
sighendi su mancamentu
non mancat sa Provvisora!	
[
	[10] In s’aria cun grandu ispantu
bos seis lassada biri
cun is rajus po destruiri
s’armada turca in Lepantu
triunfat sa fidi intantu
e s' acclamat defensora!	
	[11] Po unu trattu de cremenzia
appenas hat invocau
custu titulu sagrau
sa çittadi de Valenzia
sparessit sa pestilenzia
che is tenebras a s’aurora!	
	[12] De Casteddu su Senau
cun coru gratu e leali
po su contagiu fatali
chi in s' annu ottu eis curau
fest' annuali s’hat votau
chi perserverat ancora!	
	[13] In dogna neçessidadi
bos invocat cunfidendi
e dd’alcanzais prontamenti
s' acqua e sa serenidadi
e de dogna infermidadi
si tenit reparadora!	
	[14] Consolai su peccadori
chi arrecurrit che fillu
donaiddi su conçillu
po detestai s’errori:
seis de simili favori
benigna dispensadora!